Predkladacia správa

	Ministerstvo zdravotníctva SR v súlade s úlohou č. 12 v mesiaci jún z Plánu práce vlády SR na rok 2001 má v termíne do 30. júna 2001  predložiť na rokovanie vlády SR “Správu o bilancii hospodárenia zdravotných poisťovní a zdravotníckych zariadení v roku 2000, jeho hlavné problémy a návrhy na ich riešenie”. 
	Pri navrhovaní úloh do Plánu práce vlády SR na rok 2001, ministerstvo zdravotníctva nepredpokladalo, že  v priebehu rokov  2000 a  2001  dôjde ku kritickej situácii vo financovaní zdravotníctva cez systém zdravotného poistenia. Uvedená situácia spôsobila  narastanie záväzkov zo strany zdravotných poisťovní voči poskytovateľom zdravotnej starostlivosti a následne zadlžovanie zdravotníckych zariadení voči ich dodávateľom, čo v konečnom dôsledku malo za následok priame ohrozovanie chodu prevádzky zdravotníckych zariadení. 
Preto ministerstvo zdravotníctva iniciatívne predložilo do vlády SR “Správu o stave záväzkov zdravotníckych zariadení s dôrazom na záväzky voči dodávateľom  energií, Sociálnej poisťovni, Národnému úradu práce a dodávateľom liekov a zdravotníckych pomôcok a  návrh na ich riešenie”. V materiáli  navrhované opatrenia by mali prispieť k zabezpečeniu vyrovnaného hospodárenia systému poskytovania zdravotnej starostlivosti, ktorého podmienkou je aj zabezpečenie zdrojov na zdravotnú starostlivosť, vrátane zdrojov na oddĺženie.
Zároveň ministerstvo zdravotníctva v zmysle úlohy B.1. uznesenia vlády SR č. 909 zo dňa 8.11.2000 a úlohy B.2 uznesenia vlády SR č. 568 zo dňa 12.7.2000  predložilo do vlády SR  dňa 20.3.2001 listom č. M/76/2001 “Analýzu hospodárenia systému zdravotnej starostlivosti a návrh opatrení, na zlepšenie hospodárenia a finančnej situácie systému zdravotnej starostlivosti”. 
Vláda SR  dňa 6. júna 2001 k Správe o stave záväzkov zdravotníckych zariadení s dôrazom na záväzky voči dodávateľom energií, Sociálnej poisťovni, Národného úradu práce a dodávateľom liekov a zdravotníckych pomôcok a návrh na ich riešenie prijala uznesenie č. 502, ktorým by sa všetky prijaté opatrenia premietli do termínovaných úloh a budú predmetom štvrťročného vyhodnocovania v zmysle bodu D.8. citovaného uznesenia. 
Pri vypracovaní uvedených materiálov, ako aj  navrhovaných opatrení na riešenie vzniknutej situácie vo financovaní zdravotníctva,  ktoré boli predložené do vlády SR, sa vychádzalo zo skutočnej bilancie hospodárenia zdravotných poisťovní a zdravotníckych zariadení v roku 2000. 
Na základe uvedených skutočností ako aj vzhľadom k tomu, že tento okruh rieši aj prijaté uznesenie vlády SR č. 502 zo 6.6.2001, Ministerstvo zdravotníctva SR navrhuje zrušiť úlohu z Plánu práce vlády SR na rok 2001 na predloženie Správy o bilancii hospodárenia zdravotných poisťovní a zdravotníckych zariadení financovaných cez systém zdravotného poistenia v roku 2000, jeho hlavné problémy a návrhy na ich riešenie.
Medzirezortné pripomienkové konanie nebolo potrebné uskutočniť vzhľadom k tomu, že materiál ktorý prijala vláda SR 6.júna 2001 uznesením č. 502 zahrňoval aj bilanciu hospodárenia zdravotných poisťovní a zdravotníckych zariadení.